憶登棲霞寺峰
作者：李紳
朝代：唐

paragraphs: 香印烟火息，法堂鐘磬餘。
紗燈耿晨焰，釋子安禪居。
林葉脫紅影，竹烟含綺疎。
星珠錯落耀，月宇參差虛。
顧眺匪恣適，曠襟懷卷舒。
江海淼清盪，丘陵何所如。
滔滔可問津，耕者非長沮。
茅嶺感仙客，蕭園成古墟。
移步下碧峰，涉澗更躊躇。
烏噪啄秋果，翠驚銜素魚。
迴塘彩鷁來，落景標林箊。
漾漾棹翻月，蕭蕭風襲裾。
勞歌起舊思，戚歎竟難攄。
却數共遊者，凋落非里閭。